LV Eiropas Savienības Oficiālais Vēstnesis C 244/27

Pieteikuma publikācija saskaņā ar 8. panta 2. punktu Padomes Regulā (EK) Nr. 509/2006 par lauksaimniecības produktiem un pārtikas produktiem kā garantētām tradicionālām īpatnībām

(2008/C 244/10)

Šī publikācija dod tiesības izteikt iebildumus pret pieteikumu atbilstīgi Padomes Regulas (EK) Nr. 509/2006 (1) 9. pantam. Komisijai jāsaņem paziņojumi par iebildumiem sešu mēnešu laikā no šīs publikācijas dienas.

PIETEIKUMS GARANTĒTA TRADICIONĀLĀS ĪPATNĪBAS PRODUKTA REĢISTRĀCIJAI

PADOMES REGULA (EK) Nr. 509/2006

“OLEJ RYDZOWY”

EK Nr. PL-STG-007-0049-28.12.2006

1. Pieteikuma iesniedzēja nosaukums un adrese

Nosaukums: „SemCo” S.G.N.i P. Krystyna Just, Instytut Włókien Naturalnych — Tłocznia Oleju, Krzysztof Gałkowski — Zakład Wytłaczania Oleju i Wyrób Kitu, Zakład Doświadczalno-Dydaktyczny Uprawy Roli i Roślin w Gorzyniu Adrese: Śmiłowo 16 PL-64-500 Szamotuły Tālr.: (48-61) 292 04 02; (48-60) 313 75 17 E-pasts: info@semco.pl

2. Dalībvalsts vai trešā valsts

Polija

3. Ražošanas specifikācija

3.1. Reģistrējamais nosaukums: “Olej rydzowy”

3.2. Norādīt, vai nosaukums:

ir specifisks pats par sevi norāda uz lauksaimniecības produkta vai pārtikas produkta īpatnību

“Olej rydzowy” iegūst no auga, ko sauc par idru un kas Polijā pazīstams ar dažādiem populāriem nosaukumiem, kā “rydz”, “rydzyk”, “ryżyk” vai retāk — “lennica”.

Atsevišķos Polijas reģionos izmanto tikai tautā iegājušos nosaukumu “rydz”, kurš cēlies no vārda rudmiese (lactarius deliciosus), ļoti izplatītas sēnes Polijas teritorijā. Patiešām, idras rūsganās sēklas atgādina šīs Polijā tik populārās sēnes krāsu. Tādēļ idras eļļai dots nosaukums “Olej rydzowy”, kas burtiskā tulkojumā uz latviešu valodu nozīmē “rudmieses eļļa”.

3.3. Norādīt, vai nosaukuma rezervēšana pieprasīta saskaņā ar Regulas (EK) Nr. 509/2006 13. panta 2. punktu:

Reģistrācija ar nosaukuma rezervēšanu Reģistrācija bez nosaukuma rezervēšanas

3.4. Produkta veids: 1.5. grupa. Eļļas un tauki (sviests, margarīns, eļļa u.c.).

3.5. Lauksaimniecības vai pārtikas produkta, kura nosaukums norādīts 3.1. punktā, apraksts: “Olej rydzowy” ir dzidra eļļa, gaiša, ar vieglām nogulsnēm apakšā. Šī eļļa ir rūsganā krāsā, un krāsas tonis var mainīties no zeltaini dzeltena līdz sarkanīgi brūnam, atkarībā no tā, vai ekstrakcijas procesā izmanto pavasara idru vai ziemas idru (Camelina sativa vai Camelina silvestris). Eļļas krāsa var mainīties arī atkarībā no temperatūras, kādā sēklas karsē. Idras eļļa padara izteiktāku sīpolu un savvaļas sinepju garšu un izplata specifisku, izteiktu smaržu.

“Olej rydzowy” fizikāli ķīmiskās īpašības ir šādas:

skābes skaitlis, mg KOH/g: nedrīkst pārsniegt 6

peroksīda skaitlis, aktīvā skābekļa miliekvivalentu daudzums uz vienu kilogramu eļļas: nedrīkst pārsniegt 6

joda skaitlis: no 140 līdz 160

eļļas cietināšanas temperatūra: no –15 °C līdz –18 °C

“Olej rydzowy” ir tā priekšrocība, ka šo eļļu var uzglabāt ļoti ilgu laiku atšķirībā no citām eļļām ar līdzīgu saturu, un tā uzrāda apmēram tādu pašu piesātināto un nepiesātināto taukskābju proporciju. Tas ir saistīts ar īpaši augstu tokoferola grupas (vitamīns E) dabisko antioksidantu līmeni, apmēram 550–1 100 mg uz vienu eļļas kilogramu.

Piesātināto taukskābju līmenis nav augsts un sastāda 10–11 %, kamēr nepiesātināto taukskābju līmenis sasniedz apmēram 90 %, no kuriem 36 % mononepiesātināto taukskābju un 50–60 % polinepiesātināto taukskābju.

3.6. Produkta, kura nosaukums norādīts 3.1. punktā, ražošanas metodes apraksts:

1. posms

Kultūra un sēklu novākšana

Sēklas iegūst no divām dažādām idras varietātēm, proti, pavasara idras un ziemas idras. Tātad šos augus sēj vai nu rudenī, vai arī pavasarī atkarībā no paveida.

2. posms

Sēklu žāvēšana un attīrīšana

Žāvēšana jāuzsāk 6 stundu laikā pēc novākšanas. Sēklu žāvēšanu beidz, kad ūdens līmenis tajās sasniedz no 7 līdz 12 %.

Nākamais posms sēklu pārstrādes procesā ir attīrīšana. Netīrumu līmenim jābūt zemākam par 2 %.

3. posms

Sagatavošanās presēšanas procesam

Presēšanas procesa sagatavošanas posms ietver sevī sēklu saberšanu ar plakanas virsmas cilindru palīdzību, lai iegūtu pārslas.

4. posms

Sēklu karsēšana

Kad pārslas iegūtas, saplacinātās sēklas karsē katlā 38 °C temperatūrā.

5. posms

Presēšana

Lai iegūtu eļļu ar vēlamajām fizikāli–ķīmiskajām īpašībām, saplacināto sēklu presēšanai jānotiek presē, kas neizraisa mehānisku sasilšanu virs temperatūras 38 °C.

6. posms

Eļļas attīrīšana pēc ekstrakcijas

Idras eļļas attīrīšanu veic ar sedimentāciju, proti, mehāniskās nosēšanās spēju gravitācijas iespaidā, kuras laikā netīrumi nogulsnējas un nosēžas tovera dibenā. Lai sedimentētu idras eļļu, tai jāļauj nostāvēties 7–10 dienas istabas temperatūrā. Kad eļļa nogulsnējusies, virsējais slānis ir gatavs lietošanai.

Idras eļļai nepiemēro citas attīrīšanas metodes.

7. posms

Idras eļļas uzglabāšanas metodes

Eļļa tiek uzglabāta sausā un tumšā telpā, kur tai netiek klāt mitrums un gaisma, temperatūrā no 4 līdz 20 °C. Ja vēlas, lai produkts saglabātu savas īpašības, ir jāievēro uzglabāšanas noteikumi.

Rekomendācijas saistībā ar idras eļļas ekstrakciju.

Lai saglabātu idras eļļas īpašības, ražošanas procesa laikā aizliegts:

— karsēt sēklas temperatūrā virs 38 °C,

— izmantot preses, kas paaugstina masas temperatūru virs noteiktās 38 °C temperatūras robežas,

— presēšanas procesa laikā nepaaugstināt spiedienu virs 300 atmosfērām.

3.7. Lauksaimniecības un pārtikas produkta īpašais raksturs: Idras eļļas īpašais raksturs izriet no šādām īpašībām:

tās garša un īpašā smarža

tās krāsa

tās fizikāli ķīmiskie komponenti

tās ilgais uzglabāšanas periods

Garša un smarža

Citu šāda veida produktu starpā idras eļļa izceļas ar savu vienreizējo garšu, kas izceļ sīpolu un savvaļas sinepju garšu, kā arī ar patīkamo, atturīgi tīro un specifisko smaržu.

Krāsa

“Olej rydzowy” ir rūsganā krāsā.

Fizikāli ķīmiskais sastāvs

“Olej rydzowy” savdabība izpaužas galvenokārt tās uzturvērtības īpašībās un bagātīgajā ķīmiskajā sastāvā. Eļļa satur daudzus dietoloģijā atzītus uzturvērtības komponentus, it īpaši polinepiesātinātās taukskābes (PUFA).

Polinepiesātināto taukskābju līmenis idras eļļā sasniedz no 50 līdz 60 %, no kurām nepiesātinātā taukskābe omega-3 ir no 35 līdz 40 %, un nepiesātinātā taukskābe omega-6 ir no15 līdz 20 %. Ņemot vērā šādu sastāvu, “Olej rydzowy” ir viens no visbagātākajiem augu avotiem, kura sastāvā ir omega-3.

Ilgs uzglabāšanas periods

Neraugoties uz diezgan augsto skābju līmeni, “Olej rydzowy” uzglabājas īpaši labi un to var lietot līdz pat sešiem mēnešiem pēc eļļas izgatavošanas laika, ja tiek ievēroti norādījumi par produkta uzglabāšanu. Idras eļļas ilgtermiņa uzglabāšana ir iespējama, pateicoties īpaši augstam tokoferola grupas (vitamīns E) dabisko antioksidantu līmenim, apmēram 550–1 100 mg uz vienu eļļas kilogramu. Te ir runa par vēl vienu šī produkta īpatnību.

3.8. Lauksaimniecības un pārtikas produkta tradicionālais aspekts:

Izejvielas tradicionālais aspekts

Idras eļļa rodas no krustziešu (Cruciferae) dzimtes, Camelina ģints auga, kuram ir vairākas sugas. Ražošanā izmanto tikai divas idras sugas: pavasara idru (Camelina sativa) un ziemas idru (Camelina silvestris). Idra ir augs, kas zied dzeltenīgiem ziediem iegarenos ķekaros. Tās stublājs var sasniegt no 30 līdz 100 cm garumu. Idras augļi ir sīki, bumbierveidīgi pākstenīši (3–7 mm) ar apmēram 10 sīkām, iegarenām no 0,6 līdz 2,6 mm garām sēkliņām dzeltenbrūnā krāsā. Idru var audzēt vieglā un smilšainā augsnē.

Idras dzimtene ir Tuvie Austrumi. Saskaņā ar pētījumiem par idras kultūras vēsturi un idras eļļas iegūšanu pirmās ziņas par šī auga sēklām pašreizējās Polijas teritorijā atrodamas bronzas laikmetā pirms 3 000 gadu. Tās atrada arheoloģisko izrakumu laikā Strzegom Śląski (informācija iegūta no profesora F. Dembiński 1966. gadā publicētā raksta par eļļas augiem ar nosaukumu “Rośliny oleiste”). Profesors Marian Nowniński (botāniķis) savās publikācijās, kas veltītas idrai, tāpat pieminējis, ka šī auga sēklas atrastas arheoloģisko izrakumu laikā, kuru mērķis bijis atklāt protoslāvu tautu lužiciešu kultūru, kā arī izdaudzināto nocietināto pilsētu Biskupinu no VIII gadsimtā p.m.ē. — slavenāko arheoloģijas rezervātu Centrālajā Eiropā.

Bagātīgais idras nosaukumu klāsts tautas valodā, kas radies dažādu poļu valodas dialektu ietekmē, piemēram, “rydz”, “rydzyk”, “ryzyk”, “lennica”, liecina arī par šo sēklu tradicionālu izmantošanu daudzu gadsimtu garumā (kolektīvs pētījums profesora Anatol Listkowski vadībā ar nosaukumu “Szczegółowa uprawa roślin”, kas veltīts augu kultūrai, iznācis 1956. gadā).

Sena poļu tautas paruna “lepszy rydz niż nic” liecina par šī auga lielo popularitāti poļu sabiedrībā, un šīs parunas burtiskais tulkojums nozīmē “labāk idra nekā nekas”, kas nozīmē, ja nevar dabūt neko labāku, jāapmierinās ar to, kas ir (proti, ar visuresošo idru), un šī paruna ir ekvivalents latviešu sakāmvārdam “labāk zīle rokā nekā mednis kokā”.

Idra bija ļoti iecienīta arī tāpēc, ka šim augam nav nepieciešama bagātīga augsne un tam ir samērā īss veģetatīvais periods (no 70 līdz 100 dienām).

Pēc profesora Tadeusz Zając domām, šis augs līdz XIX gadsimtam dominēja ne pārāk auglīgā zemē. Idra toreiz bija labi pazīstams un izplatīts eļļas augs, kuru izmantoja “Olej rydzowy” ražošanai (raksts publicēts lauksaimniecības žurnālā “Magazyn Farmerski” 2006. gada jūlija numurā).

Idras popularitāte vedina uz domām, ka slāvu ciltis, ieņemot pašreizējās Polijas teritorijas, jau pārvaldīja eļļas ekstrakcijas prasmi. “Olej rydzowy”, eļļa, ko iegūst no šī auga sēklām, tika patērēta sabiedrībā jau gadsimtiem ilgi, kaut arī iedzīvotājiem nebija ne jausmas par tās ķīmisko sastāvu.

Tradicionālā metode

Eļļas ekstrakcija no idras sēklām ir pazīstama kopš sirmas senatnes. Pamatojoties uz arheoloģiskiem atklājumiem, tika konstatēts, ka protoslāvu pilsētas Biskupinas iedzīvotāji jau pārzināja eļļas ekstrakcijas procesu no idras sēklām. Arheoloģisko izrakumu laikā šajā vietā bez idras sēklām atklāja arī eļļas spiežamo instrumentu atliekas.

Citi arheoloģiskie pētījumi apstiprināja, ka idras eļļas ekstrakcija turpinājusies arī pēc lužiciešu civilizācijas krišanas, laikā, kad pašreizējās Polijas teritorijā ienāca slāvu ciltis.

Savā grāmatā par galma eļļas spiestuvi XVII gadsimtā “Olejarnia dworska z XVII w.”, H. Samsonowicz sīki apraksta tā laika kungu un zemnieku eļļas spiestuves. Viņš detalizēti apraksta iekārtas, kuras tolaik izmantoja eļļas spiešanai, piemēram, ķīļa presi, kā arī veidus, kā iedzīt ķīļus. Autors arī atzīmē, ka idras sēklu eļļa bijusi ļoti iecienīta poļu aristokrātijas vidū. Līdzīga informācijas atrodama Szreniawa Lauksaimniecības muzejā, kurā izstādītas iekārtas un instrumenti, kādus lietoja muižnieku mājās eļļas spiešanai.

Savā darbā ar nosaukumu “Tradycyjne olejarstwo w Polsce”, H. Olszański izklāsta eļļas ražošanas tradicionālās metodes Polijā. Viņš raksta, ka XIX gadsimtā tehnoloģiju evolūcijas rezultātā tradicionālie instrumenti, kurus izmantoja eļļas ekstrakcijai, kā dzirnakmeņi, piestas un miezeri, ķīļa preses nomainīja pret sildierīcēm, cilindriskiem instrumentiem sēklu saplacināšanai, sviras presi un vēlāk hidraulisko rotējošo presi, tvaika presi, motora presi un tagad elektriskām presēm. Šāda tipa preses tiek izmantotas patlaban. Idras eļļas ekstrakcijas princips, kas nozīmē izvairīšanos no saplacināto sēklu sasilšanas virs temperatūras 38 °C, kopš tā laika nav mainījies.

Te ir runa par pazīmi, kas apstiprina idras eļļas tradicionālo pusi, par ko liecina tā ražošanas procesa nemainīgais raksturs, kā arī šī procesa uzlabošana.

3.9. Minimālās prasības un kontroles procedūras saistībā ar produkta specifisko raksturu: Ņemot vērā idras eļļas specifisko raksturu, ir jānodrošina īpaša kontrole attiecībā uz:

ražošanas procesā izmantojamo sēklu kvalitāti, proti:

— sēklu tīrību;

— sasmalcināšanas, karsēšanas un presēšanas procesiem;

produkta kvalitāti, proti:

— tā īpašā sīpolu un savvaļas sinepju garšu;

— tā patīkamo, tīro un raksturīgo smaržu;

— eļļas dzidrumu un rūsgano krāsu, kas svārstās starp zeltaini dzeltenu un sarkanīgi brūnu, ar vieglām nogulsnēm apakšā.

Kontrole jāveic ne retāk kā reizi gadā.

4. Iestādes un organizācijas, kas pārbauda atbilstību specifikācijai

4.1. Nosaukums un adrese:

Nosaukums: Główny Inspektorat Jakości Handlowej Artykułów Rolno-Spożywczych Adrese: ul. Wspólna 30 PL-00-930 Warszawa Tālr.: (48-22) 623 29 01 Fakss: (48-22) 623 20 99 E-pasts: — valsts iestāde privātuzņēmums

4.2. Iestādes vai organizācijas īpašie pienākumi: Iepriekš norādītā organizācija atbild par specifikācijas ievērošanas kontroli kopumā.

(1) OV L 93, 31.3.2006., 1. lpp.